|  |  |
| --- | --- |
| **Karakteristik af teksten (hen til teksten). Når du karakteriserer teksten, skal du hen til teksten. Dvs. du skal fortælle om teksten. Karakteristikken skal fylde ca. 10 %** | |
| **Tekstens titel, forfatter, tid, sted** | Hvem er forfatteren fx navn, hvis det er kendt? Hvilke oplysninger har vi ellers om forfatteren?  Hvornår er teksten skrevet ned? Hvor er teksten skrevet ned?  Hvilken situation er teksten skrevet i? |
| **Teksttype og genre** | Klassiske tekster: De grundlæggende tekster i religionerne. Man karakteriserer dem også som helligskrifter eksempelvis Koranen og Biblen. Du skal dog huske at skelne mellem forskellige genrer som myte, ritualbeskrivelse eller lignelse.  Repræsentative tekster. I princippet alle de tekster, der ikke er helligskrifter. Disse tekster kan både være ældre og moderne tekster. Ofte vil der være tale om argumenterende tekster, som fx prædiken og læserbrev. Men en repræsentativ tekst kan også være en ritualbeskrivelse, en fortolkning af en helligtekst eller en konversionsberetning. |
| **Synsvinkel** | Hvilken synsvinkel (indefra eller udefra) har afsenderen? I religionens klassiske tekster vil synsvinklen altid være indefra, men i andre tekster skal du bestemme synsvinklen. |
| **Resumé og inddeling af teksten** | Lav et meget kort resumé af teksten og dens hovedbudskab og inddel den i mindre afsnit efter temaer. |
| **Analyse af teksten (ned i teksten). I en analyse af teksten skal du ned i teksten, dvs. at det er vigtigt at bruge teksten aktivt og henvise til konkrete linjer i teksten. Analysen bør fylde ca. 60 %.**  **Du bør komme ind på nedenstående punkter, men rækkefølgen, og hvor du lægger vægten afhænger af teksten:** | |
| **Analyse af tekstens hovedtema, budskab og modtager** | Hvad er tekstens hovedtema? Hvad er tekstens undertemaer? Hvordan kommer temaerne til udtryk? Hvad er afsenderens grundpåstand? Hvad vil afsenderen fortælle, hvorfor og til hvem? |
| **Analyse af indefra og udefra synsvinkel** | Det er særlig relevant at vise synsvinklen i repræsentative tekster, hvor man ikke kan vide det på forhånd. Prøv dog at vise synsvinklen i alle slags tekster. |
| **Analyse af begreber**  **og religionens grundfortælling** | En indholdsmæssig analyse fokuserer på begreber. Der er flere forskellige slags begreber.  Begreber fra den specifikke religion fx arvesynd, sharia og samsara skal kunne identificeres og forklares.  I mange religiøse tekster er det også relevant at analysere sig frem til tekstens opfattelse af gud, menneske, tid, frelse etc.  Du bør derefter sætte disse fagbegreber i sammenhæng med religionens grundfortælling.  Du bør benytte religionsfænomenologiske fagbegreber i din analyse. Du skal vise, at du forstår og kan anvende fagbegreber som myte, kultdrama, privilegeret tale, paradigmatisk sand, ritual, overgangsrite, konversionstype etc. Husk at inddrage relevante modeller fx for overgangsrite.  Det vil også ofte være relevant at identificere og forklare hvilke af Ninian Smarts dimensioner, der berøres i teksten, og hvordan det kommer til udtryk.  I nogle tilfælde er det nødvendigt at inddrage tekstens genre i din analyse, specielt hvis det er en genre, du er blevet instrueret i. Du bør fx kunne beskrive genrer som myte og lignelse og give konkrete eksempler på genren i teksten. I andre tilfælde er det nok at vide, at det fx er en argumenterende tekst, og vise hvordan teksten udtrykker et særligt synspunkt indenfor religionen. |
| **Kildekritik og religiøst engagement** | Hvilken position har forfatteren indenfor religionen fx   * Elite eller lægmand/mainstream * Minimalist eller maksimalist * Konvertit   Har teksten en tendens, fx tilhører afsenderen en bestemt retning inden for religionen. |
| **Hvordan legitimerer teksten sit budskab?** | Fx ved at henvise til ekstraordinære situationer som mirakler, åbenbaringer eller tro. |
| **Perspektivering af teksten (ud af teksten).** **I perspektiveringen skal du ud af teksten, dvs. at du skal sætte den i en større sammenhæng. Perspektiveringen skal fylde ca. 30 %. Det kan man gøre på forskellig måde. Du vælger selv både i forhold til, hvad teksten lægger op til og efter din interesse.** | |
| **Sammenlign med andre tekster** | Du kan sammenligne med tekster fra samme eller andre religioner.  Husk at en sammenligning består af både ligheder og forskelle. |
| **Sæt teksten ind i dens historiske sammenhæng** | Du kan sætte teksten ind i dens historiske sammenhæng (fx ved at inddrage viden om religiøsitet i det senmoderne samfund). Et eksempel kan være, at du har analyseret en konversionsberetning med fokus på konversionstypen. I perspektiveringen kan du fokusere på, hvordan teksten kan ses som et udtryk for senmoderne religion. |
| **Sammenlign tematisk** | Du kan sammenligne med lignende problemstillinger/temaer fra samme eller andre religioner. Du kan fx efter en ritualanalyse sammenligne med andre ritualer. Hvis det er en tekst om fx frelse, kan du sammenligne med andre religioners opfattelse af frelse. |